કોઈપણ સમાજના વિકાસ સાથે સંશોધન સીધી રીતે સંકળાયેલું છે. સમાજ સાથે તેનો સંબંધ દર્શાવતા બેસ્ટ (૧૯૮૨) નીચે પ્રમાણે જણાવે છે. “આપણા સાંસ્કૃતિક વિકાસનું ગુપ્ત રહસ્ય સંશોધનમાં છે. સંશોધન નવા સત્યોની શોધ દ્વારા અજ્ઞાનતાના ક્ષેત્રને સમાપ્ત કરે છે.” શિક્ષણ દ્વારા જ સમાજનું ઘડતર થાય છે. દેશમાં જે જે કાર્યક્રમો ઘડવામાં આવે તે તમામને માટે શિક્ષણ જ મુખ્ય આધાર છે. આથી જ શિક્ષણને એક અતિ અગત્યની રાષ્ટ્રીય પ્રવૃતિ ગણવામાં આવે છે. શિક્ષણ વિષયક પ્રશ્ર્નના ઉકેલ માટે સંશોધન ખૂબ જ ઉપયોગી છે. તેથી જ સંશોધનને કેળવણીનો નક્કર ફિલસૂફીનો પાયો ગણવામાં આવે છે. પ્રસ્તુત સંશોધન દ્વારા રાજકોટ જિલ્લાની માધ્યમિક શાળાઓમાં ગણિત શિક્ષણની વર્તમાન પરિસ્થિતિની માહિતી પ્રશ્ર્નાવલિ દ્વારા મેળવવામાં આવી. જોવા મળેલ ગણિત શિક્ષણની પરિસ્થિતિમાં સુધારણા સૂચવવા માટે ગણિત નિષ્ણાતોની મુલાકાત લેવામાં આવી. મળેલ માહિતીનું પૃથ્થકરણ અને અર્થઘટન કરવામાં આવ્યું.